སྤྱི་ཚེས་ ༡༩-༣-༢༠༡༥ དང ༢༠-༣-༢༠༡༥ ལུ་ དར་དཀར་རྫོང་ཁག་གི རྫོང་ཁག་ཚོགས་འདུ་ཐེངས་ ༦ པ་ཚོགས་ཡོད་པའི་གྲོས་ཆོད།

**༡༽ འགོ་བཙུགས་རྟེན་འབྲེལ་གྱི་མཛད་རིམ།**

རྫོང་ཁག་ཚོགས་འདུ་ཐེངས་ ༦ པ་འདི་ གཟའ་སྐར་ཕུན་སུམ་ཚོགས་པའི་ཉིནམ་དང་བསྟུན་ རང་ལུགས་གནམ་ལོ་ཤིང་མོ་ལུག་ལོ་རང་ཟླ ༡ པའི་ཚེས་ ༢༩ དང་གནམ་གང་ སྤྱི་ལོ་ ༢༠༡༥ ཟླ་ ༣ པའི་ཚེས་ ༡༩ དང་ ༢༠ ལུ་ སྔར་སྲོལ་ལམ་ལུགས་ཐོག་ བཞུགས་གྲལ་ཕུན་སུམ་ཚོགས་པའི་མཛད་རིམ་དང་བཅས་ འགོ་བཙུགས་གནང་ཡོད།

**༢༽ ཁྲི་འཛིན་གྱི་འགོ་འབྱེད་གསུང་བཤད།**

ཁྲི་འཛིན་གྱིས་ ད་རེས་རྫོང་ཁག་ཚོགས་འདུ་ཐེངས་ ༦ པ་འཚོགས་གནང་མི་དང་འཁྲིལ་ དེ་ནང་བྱོན་གནང་མི་སྐུ་མགྲོན་

ལྟ་རྟོག་པ་དྲགོས་རྫོང་བདག་མཆོག་གི་གཙོས་པའི་རྫོ་ང་རབ་་ལས་ཁུངས་ཁག་གི་འགོ་དཔོན་ཡོངས་ དེ་ལས་འཐུས་མི་ཡོངས་ལུ་བྱོན་པ་ལེགས་སོ་ཞུཝ་བཞིན་ ད་རེས་ཀྱི་ཞལ་འཛོམས་ཚོགས་དགོ་པའི་དམིགས་ཡུལ་གཙོ་བོ་རང་ རྒྱལ་ཡོངས་ཚོགས་འདུ་དང་ཚོགས་སྡེ་ནང་གྲོས་གཞི་ཕུལ་དོན་དང་གཞན་ཁག་ཆེ་བའི་གསུང་གྲོས་ཚུ་གུར་གནང་ནི་ཨིན་ཟེར་གསུང་གནང་ཡི་ དེ་ལས་ལྷ་མོའི་རྫིང་ཁ་རྒཔོ་དང་དམངས་མི་ དེ་ལས་དྲགོས་དྲུང་པ་མཆོག་ནཱ་ལུ་བྱོན་མ་ཚུགས་མི་འདི་ དྲུང་ཁག་ནང་མ་ནི་དུང་སྒྲུབ་ལས་རིམ་ཡོདཔ་ལས་བརྟེན་ཨིན་པའི་གནས་ཚུལ་འཐུས་མི་ཡོངས་ལུ་གསུང་གནང་ཡི་ འཐུས་མི་ཚུ་གི་བསམ་འཆར་ཚུ་ལེགས་ཤོམ་སྦེ་བཀོད་དེ་ གྲོས་ཆོད་ཚུ་ལེགས་ཤོམ་སྦེ་བཏོན་ཚུགས་འོང་མནོ་བའི་རེ་བ་དང་སྨོན་ལམ་ཡོད་ཟེར་གསུང་སྟེ་ གསུང་གྲོས་འགོ་བཙུགས་གནང་ཡི།

**༣༽ དར་དཀར་དཔལ་ལ་དཱལ་བཱ་རི་ གཞུང་ལམ་སེལ་ནིའི་ལཱ་བཀག་སྡམ་སྐོར།**

བཀྲིས་ལྡིང་ ནི་བཅུ་ལ་ ལྷ་མོའི་རྫིང་ཁ་ གེ་སར་གླིང་ བཙན་བདའ་སྒང་ སྒོ་གཞི་ རྡོ་རོ་ན་ རྒེད་འོག་གི་མི་སེར་ཚུ་ནས་འབད་བ་ཅིན་ གཞུང་ལམ་སེལ་ནིའི་ལཱ་འདི་བཀག་སྡམ་འབད་ཡོད་མི་ལུ་བརྟེན་བློ་ཕམས་བྱུང་ཡོད་པའི་ཁར་ ད་ཚུན་ལོ་ངོ་ལེ་ཤ་ཅིག་འགུགས་སྡོད་དེ་ སེལ་གནང་མི་ལམ་འདི་ལོག་ནམ་འགོ་བཙུགས་འོང་ག་ ལམ་འདི་འཕྲལ་རང་མ་སེལ་བ་ཅིན་ གནམ་བྱར་ཆརཔ་རྐྱབ་པའི་སྐབས་ སྣུམ་འཁོར་ཚུ་མ་ཐལ་བའི་ཚ་གྱང་སྦོམ་ཡོད་ལུགས་ཚུ་ཞུཝ་མ་ཚད་ ལམ་འདི་སེལ་བའི་སྐབས་ལུ་ གེ་ར་གླིང་དང་བཙན་བདའ་སྒང་རྒེད་འོག་ ༢ ཀྱི་མི་སེར་ཚུ་གི་ཆུའི་གཡུ་བ་མེདཔ་བཏང་ཡོདཔ་མ་ཚད་ འཐུང་ཆུའི་པ་ཡེསཔ་ཚུ་མེདཔ་བཏང་སྦེ་དཀའ་ངལ་སྦོམ་རང་འཐོན་ཏེ་ཡོདཔ་ཨིན་ འདི་ནང་དོན་ཉིད་ལས་ ཆརཔ་ཅིག་རྐྱབ་པའི་སྐབས་ ཧེ་མ་གི་ལམ་སཱོ་ལིན་བཏང་ཡོད་མི་ཚུ་གུར་ས་རླུག་ཡོད་མི་ལུ་བརྟེན་ ནདཔ་ཚུ་སྨན་ཁང་ནང་ལུ་བསྐྱེལ་ནི་ཡང་ལཱ་ཁག་བཏང་ནི་ཨིནམ་ངེས་བདེ་ཨིན་པའི་ཞུ་བ་ཚུ་ཕུལ་ཡི་ དེ་ལུ་དྲགོས་རྫོང་བདག་མཆོག་གིས་འབད་རུང་ ལམ་སེལ་ནིའི་ལཱ་ཁག་ ༣ སྦེ་སྤྲོད་ཡོད་ས་ལས་ ཁག་འབགཔ་ བཱི་དང་སཱི་འདི་ནང་རིན་བསྡུར་རྐྱབ་པའི་སྐབས་ལམ་ལུགས་ནང་བྱ་སྟབས་མ་བདེཝ་འཐོན་ཏེ་ ལྷན་རྒྱས་གཞུང་ཚོགས་ལས་རང་བཀག་སྡམ་འབད་མི་འདི་ངེས་བདེན་ཨིན་པས་ རིན་བསྡུར་འདི་ལོག་འབད་ནི་བཟུམ་འདུག་ཟེར་ཁ་གསལ་གནང་ཡི་ དེ་ལུ་འཐུས་མི་ཡོངས་ཀྱིས་ཚ་གྱང་སྦོམ་སྦེ་རང་བཞེས་སྟེ་ གནད་དོན་འདི་ཁག་ཆེཝ་ཅིག་ཨིནམ་ལས་བརྟེན་ ལམ་སེལ་ནི་འདི་ཡུན་གྱངས་ལུས་པ་ཅིན་ གནམ་བྱཱར་ཐད་རི་འབའ་རི་དཀའ་ངལ་འཐོན་སྲིད་ནི་དང་ ནདཔ་ཚུ་སྨན་ཁང་ནང་ལུ་བསྐྱེལ་འདྲེན་དོན་ལུ་ཡང་བྱ་སྟབས་མ་བདེཝ་བྱུང་ནི་ དེ་ལས་མི་སེར་ཚུ་གི་ཆུའི་གཡུ་བ་དང་འཐུང་ཆུ་ལུ་ཡང་གནོད་པ་བྱུང་ཡོདཔ་ལས་བརྟེན་ གནད་དོན་འདི་འཕྲལ་མགྱོགས་སེལ་གནང་དགོ་པའི་ཞུ་བ་ ལྷན་རྒྱས་གཞུང་ཚོགས་ལུ་ཕུལ་ནི་སྦེ་གྲོས་འཆམ་བྱུང་ཡོདཔ་ཨིན།

**༤༽ རྒེད་འོག་ལྟེ་བའི་ལམ་སྐོར།**

བཀྲིས་ལྡིང་རྒེད་འོག་གི་ལམ་འདི་ལམ་སེལ་ལས་ཁུངས་ལུ་རྩིས་སྤྲོད་འབད་ཡོད་རུང་ ལམ་སྐྱོ་དྲགས་སོང་ཡོད་པའི་ཞུ་བ་ དང་ བརྩེ་བཟང་རྒཔོ་གིས་འབད་བ་ཅིན་ རྒེད་འོག་ལམ་འདི་ ལམ་སེལ་ལས་ཁུངས་ཀྱི་རྩིས་ལེན་ཏེ་ལོ་ ༡ འདེ་ཅིག་སོང་རུང་་ལམ་སེལ་ལས་ཁུངས་ཀྱི་མི་མ་བཙུགས་པར་ཡོད་པའི་ཞུ་བ་དང་ ཀརྨ་མ་གླིང་གི་ རྒེད་འོག་ལྟེ་བའི་ལམ་ཀི་ལོ་མི་ཀྲར་ ༡༦ ཡོད་མི་འདི་ སུན་ཀོཤ་གློག་མེ་ལས་འགུལ་འོང་ནི་ཨིན་ཟེར་ ལམ་སེལ་ལས་ཁུངས་ཀྱི་ཡང་རྩིས་མ་ལེན་པར་ཡོདཔ་ལས་བརྟེན་ ལས་འགུལ་འགོ་བཙུགས་ནིའི་དུས་ཚོད་འདི་གཏན་འཁེལ་མེདཔ་ལས་ ལམ་སེལ་ལས་ཁུངས་ཀྱི་རྩིས་ལེན་དགོ་པའི་ཞུ་བ་ཕུལ་མི་ལུ་ ལམ་སེལ་ལས་ཁུངས་ངོ་ཚབ་ཀྱི་ རྒེད་འོག་ལྟེ་བའི་ལམ་འདི་ ལམ་སེལ་ལས་ཁུངས་ཀྱི་རྩིས་ལེན་ཏེ་ལམ་ལེགས་བཅོས་དང་མི་བཙུགས་མ་ཚུགས་མི་འདི་ མ་དངུལ་མེདཔ་བརྟེན་ཨིན་ ཨིན་རུང་ དུས་ཅི་དབྱིན་ཟླ་ ༧ པའི་ནང་ལས་མ་དངུལ་གནང་ནིའི་བཀའ་རྒྱ་ཡོདཔ་ལས་ དཀའ་ངལ་ཚུ་དེ་གི་སེལ་འོང་ཟེར་ཞུ་མི་གིས་འཐུསཔ་སྦེ་བཞག་ཡི་ དེ་ལས་ཀརྨ་གླིང་གི་ཐད་ བཟོ་རིག་འགོ་དཔོན་གྱིས་འབད་བ་ཅིན་ ལམ་སེལ་ལས་ཁུངས་ཀྱི་རྩིས་མ་ལེན་མི་འདི་ དཱལ་བ་རི་ དར་དཀར་དཔལ་ལའི་ལམ་གྱི་དཔག་ཚད་ དེ་བསྒང་གཏན་གཏན་སྦེ་མ་ཤེས་མི་ལུ་བརྟེན་ཨིནམ་ལས་ འཕྲལ་རང་རྩིས་ལེན་ནིའ་ལས་རིམ་ཡོད་ཟེར་དོགས་སེལ་གནངམ་ལས་ ཁྲི་འཛིན་དང་ཚོགས་དམངས་ནས་ གནད་དོན་འདི་ བཟོ་རིག་འགོ་དཔོན་དང་ལམ་སེལ་ལས་ཁུངས་མཉམ་རུབ་ཐོག་འཕྲལ་མགྱོགས་རྩིས་ལེན་གནང་དགོ་པའི་གྲོས་ཆོད་གྲུབ།

**༥༽ སོ་ནམ་ཞིང་ལམ་སྐོར།**

སྒོ་གཞི་རྒཔོ་ནས་ དཀར་ན་ཇ་རིང་གེ་ རྡོ་འགག་ གེ་སལ་གླིང་ཚུན་གྱི་སོ་ནམ་ཞིང་འདི་ཡན་ལག་ལམ་སྦེ་བཟོ་དགོ་པའི་ཞུ་བ་ཕུལ་མི་ལུ་ འཆར་གཞི་ ༡༡ པའི་ལས་རིམ་ནང་མེདཔ་ལས་བརྟེན་ འཆར་གཞི་ ༡༢ པའི་ནང་ལུ་བཙུགས་དགོ་པའི་གྲོས་ཆོད་གྲུབ།

**༦༽ འཁོར་ལམ་གཡས་གཡོན་ ཕིཊ་ ༥༠ བཞག་དགོ༌མིའི་སྐོར།**

དར་དཀར་རྫོང་ཁག་གི་མི་སེར་ཚུ་ལས་ གཞུང་གི་ཁ་ཐུག་ལས་འཁོར་ལམ་གཡས་གཡོན་ནང་ལུ་ ཁྱིམ་རྐྱབ་དགོ་པ་ཅིན་ ཕིཊ་ ༥༠ བཞག་དགོཔ་སྦེ་ཡོད་མི་འདི་ ལམ་གྱི་བཅའ་ཁྲིམས་ནང་ལུ་ཧིང་བསངས་སངས་སྦེ་བཀོད་ནི་འདི་ཁག་ཆེཝ་ཅིག་འབད་མཐོང་ཡོདཔ་ཨིན་ དེ་ཡང་ ཡན་ལག་ལམ་དང་གཞུང་ལམ་གཉིས་ཀྱི་བར་ན་ལུ་ དབྱེ་བ་ཕྱི་སྟེ་ བཅའ་ཁྲིམས་འདི་འཕྲི་བསྣོན་མཛད་པ་ཅིན་ལེགས་ཤོོམ་འོང་ནི་ཨིན་པའི་གྲོས་འཆར་དང་ གཞུང་ལམ་གྱི་ཐད་དུ་ ཕིཏ་ ༥༠ བཞག་་མི་འདི་ལུ་རྒྱབ་སྐྱོར་་ཡོད་རུང་ རྫོང་ཁག་ལམ་དང་ཡན་ལག་ལམ་ཚུ་གི་དོན་ལུ་ཕིཊ་ ༣༠ གུར་འཕྲི་བསྣོན་མཛད་གནང་པ་ཅིན་ མི་སེར་ཚུ་ཕ་མ་གི་སྐལ་བགོ་ས་ཆ་དྲིས་ ༥༠ ལས་མ་ཐོབ་མི་ཚུ་ ཁྱིམ་རྐྱབ་ནིའི་དོན་ལུ་ཕན་ཐོགས་འོང་ནི་ཨིནམ་ལས་ གཞུང་གི་ཁ་ཐུགས་ལས་་ གསུང་གྲོས་གནང་སྟེ་མི་སེར་གྱི་དཀའ་ངལ་་སེལ་གནང་དགོ་པའི་ཞུ་བ་རྒྱལ་ཡོངས་ཚོགས་འདུ་ལུ་ཕུལ་ནི་ཨིན་པའི་གྲོས་ཆོད་གྲུབ་ཨིན།

**༦༽ ལྟེ་བ་སློབ་གྲྭའི་སྐོར།**

གཙང་ཁ་ ལཱ་རྒྱབ་ འབྲུག་རྗེས་སྒང་ རྒེད་འོག་ནས་ཞུ་བ་ཕུལ་མི་ནང་ལུ་ ལྟེ་བ་སློབ་གྲྭ་འདི་ གེ་སར་གླིང་རྒེད་འོག་ནང་ལུ་ འགོ་བཙུགས་གནང་མི་ལུ་རྒྱབ་སྐྱོར་དང་བཀྲིན་དགའ་འཚོར་ཞུ་ཡོདཔ་ཨིན་ ཨིན་རུང་ ད་རུང་ཤུལ་མ་ལྷ་མོའི་རྫིང་ཁ་ནང་ལུ་ཡང་འོས་འབབ་འདུག་ཟེར་གོཝ་ལས་བརྟེན་ འདེམས་ཁོངས་གཅིག་ནང་ལུ་ ལྟེ་བ་སློབ་གྲྭ་ ༢ རེ་ཐོབ་པ་ཅིན་འདྲ་མཉམ་མིན་འདུག་ འབྲུག་རྗེས་སྒང་བརྩེ་བཟང་འདེམས་ཁོངས་ནང་ལུ་ཡང་ ༡ དགོཔ་འདུག་ཟེར་བསམ་འཆར་ཚུ་བཀོད་གནང་ཡི་ དྲགོས་རྫོང་བདག་དང་ ཤེས་རིག་འགོ་དཔོན་ནས་ གེ་སར་གླིང་ལུ་འགོ་བཙུགས་དགོ་མི་འདི་ དུས་འཕྲོས་ལས་འགོ་བཙུགས་ནིའི་མཐུན་རྐྱེན་དང་ཚད་གཞི་གྲུབ་ཡོད་མི་ལུ་བརྟེན་ ཤེས་རིག་ལྟེ་བ་ཁ་ཐུག་ལས་གནང་བ་སྤྲོད་ཡོད་པའི་དོགས་སེལ་གནང་ཡི་ དེ་ལས་ ལྷ་མོའི་རྫིང་ཁ་ལུ་ཡང་ མི་སེར་ཚུ་གི་སློབ་གྲྭའི་ཁྱིམ་རྐྱབ་ནིའི་ས་ཆ་ཕུལ་ཡོདཔ་སྦེ་་གོ་བ་སྤྲོད་ཡོདཔ་ཨིན་ དེ་ལུ་ཁྲི་འཛིན་དང་འཐུས་མི་ཞལ་འཆམ་ཐོག་ལུ་ ལྟེ་བ་སློབ་གྲྭ་གེ་སར་གླིང་ལུ་གནང་མི་འདི་ལུ་བཀྲིན་དགའ་འཚོར་ཡོད་ལུགས་དང་ ཐེངས་ ༢ པ་འདི་འབྲུག་རྗེས་སྒང་བརྩེ་བཟང་འདེམས་ཁོངས་ནང་ལུ་དབྱེ་ཞིབ་འབད་དེ་གནང་ནི་ཡོདཔ་བཟོ་དགོ་པའི་ཞུ་བ་ཤེས་རིག་ལྷན་ཁག་ལུ་ཕུལ་ནི་སྦེ་གྲོས་ཆོད་གྲུབ།

**༧༽ སྦྱོང་བརྡར་ཐོབ་མི་སློབ་དཔོན་ཚུ་བཏང་དགོ་པའི་ཞུ་བ།**

སྒོ་གཞི་རྒེད་འོག་ནས་ སློབ་གྲྭའི་སློབ་དཔོན་ཚུ་་ གནས་སྐབས་ཅིག་གི་དོན་ལུ་གདམ་འཐུ་འབད་མི་ཚུ་མེན་པར་ སྦྱོང་བརྡར་ཐོབ་མི་ཚུ་བཏང་དགོ་པའི་ཞུ་བ་ཕུལ་མི་གུར་གྲོས་བསྡུར་གནངམ་ད་ ད་རེས་ནངས་པ་ཤེས་རིག་གི་ཁ་ཐུག་ལས་སློབ་དཔོན་སྦྱོང་བརྡར་ཐོབ་མི་ཚུ་བཏང་ཡོདཔ་མ་ཚད་ དུས་ཅི་དབྱིན་ཟླ་ ༥ པ་ལས་གནས་སྐབས་དོན་ལུ་བཏང་མི་ཚུ་ཆ་མེད་བཏང་ནི་ཨིན་པའི་སྙན་ཞུ་ཕུལ་ལྟར་དེ་གིས་འཐུསཔ་སྦེ་བཞག་ཅི།

**༨༽ གཞི་རྟེན་ཤེས་ཡོན་དང་ སློབ་དཔོན་ཚུ་ཤེས་རིག་དང་འབྲེལ་བ་མེད་པའི་ལས་རིམ་ནང་བཅའ་མར་གཏོགས་མ་ཆོགཔ་སྐོར།**

ཤེས་རིག་འགོ་དཔོན་ནས་ གཞི་རྟེན་ཤེས་ཡོན་འདི་ལེགས་ཤོམ་དང་གྲུབ་ཅན་བཟོ་དགོ་པ་ཅིན་རྒེད་འོག་ཚུ་ལས་རྒྱབ་སྐྱོར་དགོཔ་སྦེ་ཞུ་ཡི་ གཡུས་ཁ་ལས་ཕར་དཔེ་ཆ་ཙ་ལས་མ་ལྷབ་མི་ཚུ་ག་དེ་ཅིག་ཡོད་ག་རྩིས་དཔྱད་འགོ་དཔོན་གྱིས་བྲིས་ཤོག་ཕཱོམ་བཟོ་སྟེ་རྒེད་འོག་ནང་ལུ་ཕུལ་འོང་ དེ་སྐབས་རྒྱབ་སྐྱོར་གནང་སྟེ་བཀྲིན་བསྐྱང་གནང་དགོ་པའི་གསོལ་འདེབས་ཞུ་གནང་ཡི་ དེ་ལས་སློབ་དཔོན་ཚུ་རྒེད་འོག་ནང་ལུ་ཤེས་རིག་དང་འབྲེལ་བ་མེད་པ་ཅིན་ཕར་ཚུར་བཏང་མ་དག་ ཤེས་རིག་ལྷན་ཁག་ལས་རང་བཀའ་ཤོག་ཡོད་ལུགས་ཞུ་མི་ལུ་འཐུས་མི་ཚུ་ནས་རྒྱབ་སྐྱོར་ཕུལ་ནི་ཨིན་པའི་གྲོས་འཆམ་བྱུང་ཡི།

**༩༽ དར་དཀར་སྤེལ་ལ་ཁྲོམ་ངོས་འཛིན་འབད་གནང་དགོ་པའི་སྐོར།**

སྒོ་གཞི་རྒེད་འོག་གི་ཞུ་བ་ཕུལ་མི་ནང་ལུ་ དར་དཀར་དཔལ་ལ་གི་ཁྲིམ་འདི་ངོས་འཛིན་འབད་དགོ་པའི་ཞུ་བ་ ཧེ་མ་ལས་ཡང་ཕུལ་ཡོད་ ཨིན་རུང་ད་ལྟོ་ཚུན་ག་ནི་ཡང་ལོ་རྒྱུ་མིན་འདུག་ ཁྲོམ་་ཆགས་པ་ཅིན་རྒེད་འོག་ ༥ གི་མི་སེར་ཡོངས་ལུ་ཕན་ཐོགས་བྱུང་འོང་ཟེར་ཞུ་མིལུ་ རྒེད་འོག་གཞན་ལས་རྒྱབ་བསྣོན་ཚུ་ཡང་ཕུལ་གནང་ཡི་ དྲགོས་དང་བཟོ་རིག་འགོ་དཔོན་གྱིས་ཁྲོམ་འདི་དགོཔ་འདྲྭ་འབད་བ་ཅིན་ ཁག་ཆེ་ཤོས་འདི་རང་ཆུ་འདི་ཨིནམ་ལས་བརྟེན་ ཆུའི་ཞིབ་དཔྱད་ཚར་གཉིས་འདེ་ཅིག་འབད་ཡོདཔ་སྦེ་གསུང་གནང་ཡི་ དར་དཀར་དཔལ་ལ་འདི་དབུས་ལུ་ཕོག་པའི་ཁར་ ལྷ་མོའི་རྫིང་ཁ་གཞུང་ལམ་འདི་ཡང་དེ་ནང་ལས་འབདཝ་ལས་ ཁྲོམ་ངོས་འཛིན་གནང་པ་ཅིན་མ་འོངས་པ་ལུ་ལེགས་ཤོམ་འོང་ནི་ཨིན་པའི་བཀའ་སློབ་གནང་ཡི་ དེ་ལུ་ཚོགས་དམངས་ཞལ་འཆམ་ཐོག་ལུ་ དར་དཀར་དཔལ་ལ་འདི་རྒེད་འོག་གཞན་ཚུ་ལས་དབུས་སུ་ཕོག་ཡོདཔ་མ་ཚད་ཁྲོམ་འདི་ངོས་འཛིན་འབད་བ་ཅིན་ གཞུང་ལམ་འདི་ལས་འགྲོ་འགྲུལ་འབད་མི་ཚུ་ལུ་ཡང་ཕན་ཐོགས་སྦོམ་བྱུང་ནི་ཨིན་པའི་ཐུགས་བཞེས་གནང་སྟེ་ ཞབས་ཏོག་ལྷན་ཁག་གི་ཁ་ཐུག་ལས་ ཁྲོམ་ངོས་འཛིན་འབད་དེ་ འཆར་གཞི་ཚུ་བརྩམ་གནང་དགོ་པའི་ཁར་ འཐུང་ཆུ་བཏོན་ནིའི་ཐབས་ཤེས་བཏོན་གནང་དགོ་པའི་ཞུ་བ་ཕུལ་ནི་གུར་གྲོས་འཆམ་བྱུང་ཡོདཔ་ཨིན།

**༡༠༽ མི་སྡེ་ལྟེ་བའི་འགོ་དཔོན་ལུ་སྦྱོང་བརྡར་སྤྲོད་དགོཔ།**

མི་སྡེ་ལྟེ་བའི་འགོ་དཔོན་ཚུ་ ཧེ་མ་འབད་བ་ཅིན་ འབྲུག་འགྲེམ་ཁང་ལས་ཨིན་ ད་གཞུང་གི་ཁ་ཐུག་ལས་ མི་སེར་དང་ཐད་ཀར་འབྲེལ་བ་འཐབ་མི་འདི་ འབྲུག་གོང་འཕེལ་དངུལ་ཁང་ཨིནམ་ལས་བརྟེན་་ཁོང་ཚུ་གིས་སྦྱོང་བརྡར་ཐོབ་མི་ཚུ་བཏང་ནི་ཨིནམ་ལས་ དཀའ་ངལ་མི་འཐོན་འོང་ཟེར་ཚོགས་དམངས་ཡོངས་མཁན་འཆམ་ཡོདཔ་ཨིན།

**༡༡༽ མི་སྡེ་ལྟེ་བ་ལས་ རྒེད་འོག་དང་ལས་ཁུངས་ཁག་ཡིག་ཚང་ནང་གློག་རིགས་ཡོངས་འབྲེལ་བཙུགས་གནང་དགོ་པའི་སྐོར།**

གཙང་ཁ་རྒཔོ་ནས་མི་སྡེ་ལྟེ་བ་ལས་རྒེད་འོག་ཡིག་ཚང་དང་ལས་ཁུངས་ཁག་ཡིག་ཚང་ནང་ལུ་ཡོངས་འབྲེལ་གྱི་ཞབས་ཏོག་བཙུགས་དགོ་པའི་ཞུ་བ་ཕུལ་མི་ལུ་ ཤུལ་ལས་རྒེད་འོག་གི་མི་སྡེ་ལྟེ་བ་ག་ར་ནང་ལུ་ཡོངས་འབྲེལ་བཙུགས་ཚར་ཞིནམ་ལས་གནས་སྟངས་དང་བསྟུན་བཙུགས་དགོཔ་སྦེ་བཞག་ཡི།

**༡༢༽ ས་གནས་གཞུང་དང་འབྲེལ་བ་ཡོད་པའི་སྐོར།**

ས་གནས་གཞུང་ནང་ལུ་ ཕྱག་ལཱ་གནང་མི་ཚུ་གི་དོན་ལུ་༼རྒཔོ་ དམངས་མི་ ཚོགས་པ་ རྒེད་དྲུང་༽ དགོངས་ཞུའི་ཐོབ་ལམ་དང་ འགྲུལ་འཐུས་ སྣུམ་འཁོར་འཐུས་་ དེ་ལས་ཁང་གླའི་འཐུས་ཚུ་ ད་ལྟོ་་སྤྱི་ཚོགས་ཀྱིས་ ས་གནས་གཞུང་སྐྱོང་གི་ཐོབ་ཐངས་དཔྱད་ཡིག་གསུང་གྲོས་གནང་ནི་ཨིན་མི་འདི་ནང་མ་ཚུད་པ་ཅིན་ འདི་ཚུ་ཚུད་དགོཔ་འདུག་ཟེར་ཞུ་ནི་ཨིན་ དེ་སྦེ་ཞུ་དགོ་མི་འདི་ཡང་ དགོངས་ཞུ་འགྱོ་བའི་སྒང་ལས་ ཞི་གཡོགཔ་བཟུམ་སྦེ་ཐོམ་ལམ་མེད་པ་ཅིན་ ལོ་ལྔའི་རིང་ཕྱག་ཞུ་མི་འདི་འཕྲོ་བརླགས་དང་གང་ཡང་མེད་པར་འགྱོ་དགོཔ་འཐོན་ནི་ཨིན་མས་ དེ་ལས་ ད་རེས་ནངས་པ་ཕར་ཚུར་འགྲོ་འགྲུལ་འབད་དགོཔ་ལེ་ཤ་འཐོནམ་ལས་བརྟེན་ སྣུམ་འཁོར་བཱས་འདིན་ཁག་ཆེ་བའི་ཞལ་འཛོམས་སྐབས་དུས་ཚོད་དང་འཁྲིལ་མ་ཐོབ་པའི་དཀའ་ངལ་བྱུང་ཡོདཔ་ལས་ གཞུང་གི་ཁ་ཐུག་ལས་ སྣུམ་འཁོར་འཐུས་དང་འགྲུལ་འཐུས་གནང་ཚུགས་པ་ཅིན་དཀའ་ངལ་སེལ་ཚུགས་ནི་དང་ རྒེད་འོག་གི་ རྒཔོ་དང་དམངས་མི་ཚུ་ རྒེད་འོག་ལྟེ་བ་ལས་ཐ་རིང་ས་ལས་ཨིནམ་ལས་བརྟེན་ གཞུང་གི་ཁ་ཐུག་ལས་ ཁང་གླའི་འཐུས་གནང་དགོ་པའི་ཞུ་བ་རྒྱལ་ཡོངས་ཚོགས་འདུ་ནང་ལུ་ཕུལ་ནི་སྦེ་བཞག་ཅི།

**༡༣༽ རྒེད་འོག་ནང་འཁོད་ཀྱི་དོ་ལམ་སྐོར།**

བཟོ་རིག་འགོ་དཔོན་གྱིས་ བཟ་རིག་གི་ཁ་ཐུག་ལས་ བཟོ་རིག་པ་འདི་ཚུ་རྒེད་འོག་ནང་བཏང་དགོ་མི་འདི་གཙོ་བོ་རང་ མ་དངུལ་འདི་ཕར་ཕབ་དོན་ལུ་ཐུགས་བཞེས་གནང་སྟེ་ཨིན་ ཨིན་རུང་ རྒེད་འོག་ནང་འཁོད་འགྲོ་འགྲུལ་འབད་བའི་སྐབས་དོ་ལམ་དང་འཁྲིལ་སྤྲོད་དགོཔ་སྦེ་ཞུ་མི་ལུ་ ད་ལས་ཕར་རྒེད་འོག་ཁྲི་འཛིན་ཚུ་ནས་དབྱེ་ཞིབ་ལེགས་ཤོམ་འབད་དེ་སྤྲོད་དགོཔ་སྦེ་བཞག་ཅི།

**༡༤༽ ཚོང་འབྲེལ་གོ་སྐབས་དང་བརྡ་དོན་ལྟེ་བའི་བསྐྱིན་འགྲུལ་སྐོར།**

བཙན་བདའ་སྒང་དང་ གཙང་ཁ་ རྒྱབ་བསྣོན་འཁྱིལ་སྦི་ས་གིས་ཞུ་བ་ཕུལ་མི་ནང་ལུ་ མདང་ཞག་ཚོང་འབྲེལ་གོ་སྐབས་དང་བརྡ་དོན་ལྟེ་བའི་འགོ་དཔོན་ཚུ་རྒེད་འོག་ནང་ལུ་འོང་སྟེ་གསལ་ཞུ་གནང་པའི་སྐབས་ མ་དངུལ་འབུམ་གཅིག་འོག་བསྐྱིན་འགྲུལ་ལེན་པ་ཅིན་ལས་འགུལ་ག་ནི་ཡང་བཟོ་མ་དགོཔ་དང་བསྐྱིན་འགྲུལ་ཡང་དུས་འཕྲོས་ལས་ཐོབ་ཟེར་གསུང་ཡོདཔ་ཨིན་ ཨིན་རུང་ ་དརེས་ནངས་པ་འབད་བའི་སྒང་ལས་ལས་འགུལ་བཟོ་དོན་ལུ་མ་དངུལ་སྟོང་ཕྲག་ལྔ་རེ་ཕོག་དོ་ཡོདཔ་མ་ཚད་ དུས་ཚོད་ཡང་ལེ་ཤ་སྒོར་་མི་གིས་ མི་སེར་ལུ་དཀའ་ངལ་འཐོན་ཡོདཔ་སྦེ་ཞུ་མི་ལུ་ སོ་ནམ་འགོ་དཔོན་གྱི་འབད་བ་ཅིན་ རྒེད་འོག་བརྒྱུད་རྫོང་ཁག་ལུ་ཕུལ་ རྫོང་ཁག་ལས་རྒྱབ་བསྣོན་ཡི་གུ་ཕུལ་བཏང་བ་ཅིན་སྟབས་མ་བདེཝ་མི་འཐོན་འོང་ཟེར་དོག་སེལ་གནང་ཡི་ དེ་ལུ་ ཁྲི་འཛིན་ནས་གནད་དོན་འདི་ རྫོང་ཁག་བདག་སྐྱོང་གི་ཁ་ཐུག་ལས་ ཚོང་འབྲེལ་གོ་སྐབས་དང་བརྡ་དོན་ལྟེ་བའི་ཡིག་ཚང་དང་མཉམ་འབྲེལ་བ་འཐབ་དགོ་པའི་ཁར་ རྒེད་འོག་ནང་ལུ་ཡོད་པའི་རང་བཞིན་སླར་འབྱུང་འགོ་དཔོན་ཚུ་ལུ་ལས་འགུལ་འབྲི་ནིའི་སྦྱོང་བརྡར་སྤྲོད་དགོཔ་སྦེ་ཁ་གསལ་ཚུད་དགོ་པའི་གྲོས་འཆམ་བྱུང་ཡི།

**༡༥༽ རྒེད་འོག་སྲུང་རྒྱབ་ཀྱི་སྐོར།**

ང་བཅས་རྒེད་འོག་ཚུ་ནང་ལུ་ གཞུང་གི་བཀའ་རྒྱ་ལྟར་སྲུང་རྒྱབ་སྦེ་བཙུགས་ཡོད་མི་འདི་ ཁོང་ལུ་ཐོབ་ཁུངས་དངུལ་ཕོགས་གཅིག་ལས་མེདཔ་ལས་བྱ་སྟབས་མ་བདེཝ་བྱུང་ཡོདཔ་ཨིན་ རྒེད་འོག་སྲུང་རྒྱབ་འདི་ལུ་ འགྲུལ་འཐུས་ དང་ཉིན་འཐུས་ཚུ་ ཨི་ཨེས་པི་**(ESP)** དང་དབྱེ་བ་མེད་པར་གནང་དགོ་པའི་ཞུ་བ་ ས་གནས་གཞུང་སྐྱོང་ལས་ཁུངས་ནང་ལུ་ཕུལ་ནི་སྦེ་གྲོས་འཆམ་བྱུང་ཡི།

**༡༦༽ འབྲུག་རྒྱང་བསྒྲགས་ལས་འཛིན་གྱི་ལས་རིམ་སྐོར།**

འཁྱིལ་སྦི་ས་ལས་འབད་བ་ཅིན་ འབྲུག་རྒྱང་བསྒྲགས་ལས་འཛིན་གྱི་ཁ་ཐུག་ལས་་ལས་རིམ་འདི་མང་ཤོས་རང་ཁྲོམ་གྱི་ཉེས་འདབས་ཡོད་པའི་རྒེད་འོག་ཚུ་ལས་རྐྱངམ་ཅིག་ལས་རིམ་བཟོ་ནི་མེན་པར་ མཐའ་ཟུར་རྒེད་འོག་ཚུ་ནང་ལུ་ཡང་ལས་རིམ་བཟོ་གནང་དགོཔ་སྦེ་ཞུ་མི་ལུ་ གནམ་ལོ་ ༢༠༡༦ ལས་ས་གནས་གཞུང་གི་བཙག་འཐུའི་དོན་ལུ་གྲ་སྒྲིག་འབད་དོ་ཡོདཔ་ལས་་ དབྱིན་ཟླ་ ༧ པ་འདེ་ཅིག་ལས་ རྫོང་ཁག་ནང་ལུ་རེ་རེ་གནས་ཚུལ་བསྡུ་ལེན་དོན་ལུ་བཏང་ནི་སྦེ་ཡོད་མི་གིས་འཐུསཔ་སྦེ་་བཞག་ཅི།

**༡༧༽ གློག་མེ་ཡིག་ཚང་དགོ་པའི་ཞུ་བ།**

འབྲུག་རྗེས་སྒང་རྒེད་འོག་ལས་ཞུ་བ་ཕུལ་མི་ནང་ གློག་མེ་ཡིག་ཚང་གཏན་གཏན་མེད་མི་ལུ་བརྟེན་ མི་སེར་ཚུ་ཁྲལ་བཏབ་པ་འོང་པའི་སྐབས་ལུ་བྱ་སྟབས་མ་བདེཝ་བྱུང་དོ་ཡོདཔ་ལས་ཡིག་ཚང་གཞི་བཙུགས་འབད་བ་ཅིན་དཀའ་ངལ་སེལ་ཚུགས་ནི་ཨིན་པས་ ས་ཆ་ཡང་ངོས་འཛིན་འབད་་བཞག་ཡོདཔ་སྦེ་ཞུ་མི་ལུ་ ལཱ་རྒྱབ་དང་གཙང་ཁ་ལས་ཡང་རྒྱབ་བསྣོན་ཕུལ་གནང་ཡི་ དེ་ལུ་གློག་མེ་ལས་འཛིན་གྱི་ཁ་ཐུག་ལས་འབད་རུང་ འབྲུག་རྗེས་སྒང་ལུ་འོས་འབབ་ཡོདཔ་ལས་འཆར་གཞི་རྩམ་མ་དངུལ་ཡང་བཞག་ཡོད་པའི་ལོ་རྒྱུ་ཞུ་གནང་ཡི་ ཉོགས་མེད་ཡི་གུ་ཚུ་ལེན་ནིའི་དོན་ལུ་རྒེད་འོག་ལས་རྒྱབ་སྐྱོར་གནང་དགོཔ་སྦེ་ཁ་གསལ་ཞུ་ཡི་ གནད་དོན་འདི་ལུ་ གློག་མེ་ལས་འཛིན་གྱི་ཡིག་ཚང་གཞི་བཙུགས་འབད་ནི་སྦེ་ཡོདཔ་ལས་ དེ་གིས་མི་སེར་གྱི་དཀའ་ངལ་སེལ་ནི་དང་ ས་ཆའི་ཐད་གཞུང་གི་ལམ་ལུགས་དང་འཁྲིལ་གློག་མེ་ལས་འཛིན་དང་རྒེད་འོག་མཉམ་རུབ་ཐོག་འབྲེལ་ཡོད་ལས་ཁུངས་ལས་ཉོགས་མེད་ཡི་གུ་ལེན་ཏེ་གྲ་སྒྲིག་བཞག་དགོ་པའི་གྲོས་ཆོད་གྲུབ།

རྒེད་འོག་ཆ་མཉམ་གྱིས་ གཞུང་སྐྱོང་མཆོག་འགྱུར་གྱི་སྲིད་བྱུས་ལྟར་ མི་སེར་ཚུ་གིས་ རྒེད་འོག་ལྟེ་བའི་ལམ་ཟླ་རིམ་ཞིན་ དུས་ཡུན་ག་དེ་ཅིག་རིང་ སྣུམ་འཁོར་མ་ཐལ་བར་ལུས་ཡོདཔ་དང་མ་ལུསཔ་ འགྲུལ་འཕྲིན་མོ་བཱལ་གྱི་ཞབས་ག་དེ་ཅིག་ཐོབ་ཚུགས་དོ་ག་ དེ་ལས་གློག་མེ་ཉིན་རེ་དུས་ཡུན་ག་དེ་རེ་མེདཔ་སྦེ་བཞག་མིའི་ཐོ་ཚུ་ ཟླ་རིམ་ཞིན་གྱི་སྙན་ཞུ་ ཤུལ་མའི་ཟླཝ་གི་བདུན་ཕྲག་དང་པའི་ནང་ལུ་ རྫོང་ཁག་ལུ་སྙན་ཞུ་ཕུལ་དགོཔ་དང་འདྲ་འབྲེལ་ཡོད་འགོ་དཔོན་ཚུ་ལུ་ཕུལ་དགོ་པའི་གྲོས་ཆོད་གྲུབ།

སོ་ནམ་འགོ་དཔོན་གྱིས་འབད་བ་ཅིན་ སོ་ནམ་སྡེ་ཚན་གྱི་ཁ་ཐུག་ལས་མི་སེར་ཚུ་ལུ་མཁོ་གལ་ཆེ་བའི་ཅ་ཆས་མཁོ་གྲུབ་འབད་དེ་བྱིན་རུང་ ༣ ཕེས་(3 phase)ཀྱི་ཞབས་ཏོག་མེད་པ་ཅིན་ལཱ་འབད་མ་བཏུབ་ལས་ གློག་མེ་ལས་འཛིན་དང་སོ་ནམ་ལས་ཁུངས་མཉམ་རུབ་ཐོགས་འབྲེལ་བ་འཐབ་སྟེ་ལཱ་འབད་ནི་འདི་ཁག་ཆེཝ་འདུག་ཟེར་ཚོགས་དམངས་ལུ་ཞུ་གནང་ཡི་ ད་ལས་ཕར་སོ་ནམ་གྱི་ཁ་ཐུག་ལས་ རི་དྭགས་སེམས་ཅན་ཚུ་ལས་ལོ་ཐོག་ལུ་གནད་པ་བཀལ་ནི་འདི་མར་ཕབ་འབད་ཐབས་ལུ་ གློག་ཐགས་ཀྱི་རཝ་འགོ་བཙུགས་དགོཔ་ཡོདཔ་ལས་་དེ་སྐབས་གློག་མེ་ཁ་ཐུགས་ལས་རྒྱབ་སྐྱོར་གནང་དགོཔ་སྦེ་ཞུ་མི་ལུ་ གློག་མེ་གི་ཁ་ཐུགས་ལས་ ད་ཚུན་རྒྱབ་སྐྱོར་འབད་དེ་རང་ཡོད་ ད་ལས་ཕར་རང་འབད་རུང་ཕྱག་ཞུ་འོང་ གློག་ཐག་རཝ་གི་ཐད་ ཨར་ཐིང་ལེགས་ཤོམ་དགོཔ་སྦེ་ཁ་གསལ་གནང་ཡོདཔ་ཨིན།

དར་དཀར་དཔལ་ལ་སྨན་ཁང་ནང་ལུ་འཕྲུལ་ཆས་ཁག་ཆེ་ཏོག་ཏོ་ཡོད་མི་ཚུ་གློག་མེ་རྒྱུན་ལམ་ལས་བརྟེན་ མེདཔ་བཏང་དོ་ཡོདཔ་ལས་བརྟེན་ མི་སེར་ཚུ་ལུ་ཞབས་ཏོག་ཕུལ་མ་ཚུགས་པར་ཡོདཔ་ཨིན་ འཕྲུལ་ཆས་ x-Ray་དང་ ultra- sound ཡོད་པ་ཅིན་ མི་སེར་ཚུ་ལཱ་ཁག་སྦེ་ཐ་རིང་ས་འགྱོ་མི་དགོ་པས་ དེ་འབདཝ་ལས་ གློག་མེ་ཡིག་ཚང་གི་ཁ་ཐུགས་ལས་ དར་དཀར་དཔལ་ལ་སྨན་ཁང་གི་གློག་མེའི་དཀའ་ངལ་འདི་་འཕྲལ་མགྱོགས་ཞིབ་དཔྱད་མཐིལ་ཕྱིན་འབད་དེ་ སྙན་ཞུ་རྫོང་ཁག་བདག་སྐྱོང་ལུ་ཕུལ་དགོ་པའི་གྲོས་ཆོད་གྲུབ།

**༡༨༽ མཆོད་རྟེན་སྐོར།**

སྔོན་དང་ཕུག་ལས་བཞེངས་བཞག་ཡོད་མི་མཆོད་རྟེན་ཚུ་ ད་རེས་ནངས་པ་དེང་སང་དུས་ཀྱི་འགྱུར་བ་དང་བསྟུན་ མི་ངན་ཚུ་གིས་ མཆོད་་རྟེན་ཚུ་རློང་སྟེ་ནང་རྟེན་ག་ཅིག་བཟུམ་ཡོད་རུང་ཕྱི་རྒྱལ་ཁབ་ཚུ་ནང་ལུ་བཏང་ཡོདཔ་ཨིན་མས་ འདི་ཚུ་བཀག་བསྡམ་དོན་ལུ་མཆོད་རྟེན་མ་རློང་བར་ལུས་ཡོད་མི་ཚུ་རྩི་ས་དང་ལྕགས་ཀྱི་སྒོར་ཏེ་གནང་ཚུགས་ན་ལེགས་ཤོམ་འོང་ནི་ཨིན་པའི་ཐུགས་འཆར་བཀོད་མི་ལུ་ གཞུང་ལས་ཨར་རྐུན་ཤོར་ཡོད་མི་མཆོད་རྟེན་འདི་ཚུ་ག་ར་ནང་གཟུངས་བཙུགས་དགོཔ་སྦེ་ཡོདཔ་ལས་བརྟེན་ གཟུངས་ཀྱི་རིགས་གཞུང་ལས་གནང་རུང་ རྒེད་འོག་གི་ཁ་ཐུག་ལས་རྩི་ས་དང་ལཱ་འབད་མི་ཚུ་བཏོན་ཏེ་གྲོགས་རམ་མཛད་དགོ་པའི་གྲོས་འཆམ་བྱུང་ཡོདཔ་ཨིན།

**༡༩༽ དུར་ཁྲོད་སྲུང་རྒྱབ་སྐོར།**

ལྷ་མོའི་རྫིང་ཁ་རྒེད་འོག་ནང་ལུ་ དུར་ཁྲོད་སྲུང་རྒྱབ་དགོ་པའི་ཐད་ འོས་འབབ་དང་བསྟུན་ རྒེད་འོག་དང་དྲུང་ཁག་བདག་སྐྱོང་མཉམ་རུབ་ཐོག་མཛད་དགོཔ་སྦེ་བཞག་ཡོདཔ་ཨིན།

**༢༠༽ རྫོང་ཁག་འཆམ་པ་དང་ཞབས་ཁྲཔ་ཚུ་གི་འགྲུལ་འཐུས་ཡར་སེང་སྐོར།**

ད་རེས་ནངས་པ་ གཞུང་གི་ཧོངས་ལས་ སྔར་སྲོལ་ལམ་ལུགས་བཟང་པོ་ཚུ་བདག་འཛིན་འཐབ་དགོ་པའི་སྲིད་བྱུས་ཚུ་སྒྲིང་སྒྲིང་སྦེ་རང་བཟོ་ཡོད་མི་ལུ་ཡིད་ཆས་བྱུང་རུང་ ང་བཅས་ཀྱི་གཡུས་སྒོ་ལས་གདམ་འཐུ་འབད་མི་ རྫོང་ཁག་གི་འཆམ་པ་དང་ཞབས་ཁྲཔ་ཚུ་གི་དོན་ལུ་འགྲུལ་འཐུས་ ༡༥༠ ལས་མེད་མི་གིས་ སྤྲོ་བ་དང་འོདོད་བསྐྱེད་ནི་ཕར་བཞག་ འཐུས་འདི་ལུ་ལྟ་འདི་སེམས་ཕངས་སྟེ་ལོ་བསྟར་བཞིན་དགོངས་ཞུ་འགྱོ་མི་ལེ་ཤ་འཐོན་དོ་ཡོདཔ་ལས་ ཤུལ་ལས་ལོ་ ༢ དང་ ༣ གི་བར་ན་ལུ་ ཚེས་བཅུའི་དོན་ལུ་འཆམ་རྐྱབ་མི་དང་ཞབས་ཁྲ་རྐྱབ་མི་ཚུ་མ་ཐོབ་པའི་དཀའ་ངལ་འཐོན་ནི་ཨིནམ་ལས་བརྟེན་ རྒྱལ་ཡོངས་ཚོགས་འདུ་ཆེན་མོའི་ཁ་ཐུག་ལས་ དེ་གུར་གསུང་གྲོས་གནང་སྟེ་ འགྲུལ་འཐུས་ ༣༠༠ རེ་ཡར་སེང་གནང་དགོ་པའི་གསོལ་འདེབས་ཞུ་མི་འདི་ཕུལ་ནི་སྦེ་གྲོས་ཆོད་གྲུབ།

**༢༡༽ རྒེད་འོག་ནང་མི་རྩིས་མ་ཡིག་གསརཔ་བཀྲམ་སྤེལ་འབད་དགོཔ་དང་ མི་རྩིས་འཛགས་ལུས་སྐོར།**

གེ་སར་གླིང་རྒེད་འོག་གྱིས་མི་རྩིས་མ་ཡིག་གསརཔ་འདི་ རྒེད་འོག་ཚུ་ནང་ལུ་བཀྲམ་སྤེལ་འབད་བ་ཅིན་ ཚེས་སྲོག་ཉེན་བཅོལ་དང་ ས་ཁྲམ་སྤོ་སོར་གྱི་ལཱ་འབད་བའི་སྐབས་ལུ་བྱ་སྟབས་བདེ་ཏོག་ཏོ་བྱུང་ནི་ཨིན་པའི་ཞུ་བ་ཕུལ་མི་ལུ་ ད་རེས་ནངས་པ་མི་རྩིས་ཀྱི་ལཱ་འདི་ག་ར་ཡོངས་འབྲེལ་གྱི་ཐོག་ལུ་འབད་དོ་ཡོདཔ་ལས་བརྟེན་ དཀའ་ངལ་སེལ་ཐབས་དོན་ལུ་ རྒེད་འོག་གི་ཁ་ཐུག་ལས་ རྒེད་དྲུང་རྫོང་ཁག་ལུ་མི་རྩིས་སྒྲིགས༌མཐུན༌འབད༌བར༌བཏང་དགོཔ༌དང༌རྫོང་ཁག་མི་རྩིས་འགོ་དཔོན་གྱིས་ རྒེད་འོག་ག་དང་ག་འོང་དགོཔ་ཨིན་ན་ ལས་རིམ་གཅིག་བཟོ་འདི་བཏང་དགོ་པའི་གྲོས་འཆམ་བྱུང་ཡི།་

གཙང་ཁ་རྒེད་འོག་དང་ རྒྱབ་བསྣོན་རྒེད་འོག་ཆ་མཉམ་གྱིས་ཞུ་བ་ཕུལ་མི་ནང་ལུ་ མི་རྩིས་འཛགས་ལུས་ཀྱི་དཀའ་ངལ་འདི་ལེ་ཤ་ཡོདཔ་ལས་བརྟེན་མི་སེར་ཚུ་ལུ་དཀའ་ངལ་བྱུང་སྟེ་ཡོད་་ཟེར་ཞུ་གནང་མི་ལུ་ མི་རྩིས་འགོ་དཔོན་ནས་ དར་དཀར་ནང་གི་མི་རྩིས་འཛགས་ལུས་ཡོད་མི་ཚུ་ལྷན་ཁག་ལུ་ཕུལ་ཡོད་པའི་ཁར་ མི་རྩིས་འཛགས་ལུས་ཀྱི་དཀའ་ངལ་འདི་རྫོང་ཁག་ཆ་མཉམ་ནང་ལུ་རང་འདུག་ཟེར་ཁ་གསལ་ཞུ་གནང་ཡི་ དེ་མ་ཚད་ གཙོ་ཅན་འདི་ཚེས་འདས་སོང་པ་ཅིན་ བྲིས་ཤོག་བཀང་སྟེ་ཕུལ་བ་ཅིན་ ཡོངས་འབྲེལ་ཐོག་ལས་ཉིན་གྲངས་གཅིག་གཉིས་ཀྱི་ནང་འཁོད་ལུ་འགྱུར་བཅོས་འབད་འོང་ཟེར་དོགས་སེལ་གནང་ཡོདཔ་ཨིན་ དེ་དང་འདྲྭ་འབད་ མི་སེར་ཚུ་གི་མིང་འདི་ཚུ་མི་རྩིས་ནང་ལུ་སོ་སོ་སྦེ་ཡོད་པ་ཅིན་ འགྱུར་བཅོས་འབད་ནིའི་ལམ་ལུགས་ཚུ་ཡོད་ཟེར་ཚོགས་དམངས་ཡོངས་ལུ་ཞུ་གནང་ཡི་ དེ་ལུ་ཁྲི་འཛིན་ནས་ ད་རུང་རྒེད་འོག་ནང་ལུ་མི་རྩིས་འཛགས་ལུས་ཡོད་པ་ཅིན་ རྒེད་འོག་ཚུ་གི་ཁ་ཐུག་ལས་ཡིག་ཆས་ཚུ་ཚང་སྒྲིག་འབད་དེ་ མི་རྩིས་འགོ་དཔོན་ལུ་ཕུལ་ཏེ་ དེ་བསྟུན་རྫོང་ཁག་བདག་སྐྱོང་ནས་ལྷན་ཁག་ལུ་སྙན་ཞུ་ཕུལ་དགོཔ་སྦེ་གྲོས་འཆམ་བྱུང་ཡོདཔ་ཨིན།

**༢༢༽ ཆུ་ཞིང་བསྒྱུར་བཅོས་དོན་ལུ་བཙུགས་ཡོད་མིའི་སྐོར།**

གེ་སར་གླིང་རྒཔོ་གིས་ ཆུ་ཞིང་འགྱུར་བཅོས་དོན་ལུ་བཙུགས་ཡོད་མིའི་ཐད་དུ་ དཀའ་ངལ་ཡོད་དེ་འབད་རུང་ ཤུལ་ལས་ལཱ་ལོག་ལོག་འབད་མ་དགོ་པའི་ཕྱིར་དུ་ སླར་ལོག་རྒེད་འོག་ཁ་ཐུག་ལས་ ས་གནས་ནང་ལུ་ལེགས་ཤོམ་སྦེ་ཞིབ་དཔྱད་འབད་དེ་ འགྱུར་བཅོས་འབད་དགོཔ་ངེས་བདེན་ཨིན་མེན་ན་ ཁ་གསལ་སྦེ་བཀོད་དེ་ རྫོང་ཁག་སོ་ནམ་འགོ་དཔོན་ལུ་ཕུལ་དགོ་པའི་ཁར་ དེ་བསྟུན་སོ་ནམ་སྡེ་ཚན་ནས་ སོ་ནམ་ལྷན་ཁག་ལུ་ཕུལ་དགོ་པའི་གྲོས་ཆོད་གྲུབ།

**༢༣༽ ཡན་ལག་སྨན་ཁང་འདི་ སྨན་ཁང་ཆུང་བ་ནང་ལུ་ཡར་སེང་གནང་དགོཔ།**

སྨན་ཁང་ཆུ་བ་རྐྱབ་ནིའི་དོན་ལུ་ འཆར་གཞི་ ༡༡ པའི་ནང་མེདཔ་ལས་བརྟེན་ མ་འོང་པའི་འཆར་གཞི་ནང་ལུ་བཙུགས་དགོཔ་སྦེ་བཞག་ཡོདཔ་ཨིན།

**༢༤༽ ནདཔ་བསྐྱེལ་འདྲེན་སྣུམ་འཁོར་སྐོར།**

ལྷ་མོའི་རྫིང་ཁ་སྨན་ཁང་ནང་ལུ་ནདཔ་བསྐྱེལ་འདྲེན་འབད་མི་ སྣུམ་འཁོར་ཐད་ ད་ལྟོ་ཡོད་མི་སྣུམ་འཁོར་འདི་ལོ་ ༢ ལས་ལྷག་མ་སོངམ་ལས་འོས་འབབ་མེདཔ་སྦེ་་བཞག་གནང་ཡི།

**༢༥༽ དར་དཀར་དཔལ་ལ་དང་འབྲུག་རྗེས་སྒང་གི་སྨན་ཁང་ས་ཆའི་སྐོར།**

འབྲུག་རྗེས་སྒང་སྨན་ཁང་འདི་སྡེ་རིམ་དང་པའི་ནང་ལུ་ཡར་སེང་ནིའི་ཐད་དུ་ འཆར་གཞི་ ༡༡ པའི་ནང་ལུ་མེདཔ་ལས་ མ་འོང་འཆར་གཞི་ནང་བཙུགས་དགོཔ་དང་ འབྲུག་རྗེས་སྨན་ཁང་གི་ས་ཆའི་ས་ཚབ་འདི་ཧེ་མ་ལས་སྤྲོད་འདུག་ ད་ལྟོ་རྒུད་འཐུས་དགོཔ་སྦེ་ཨིན་མས་ དེ་ལས་སྤང་སེར་པོ་ཨའི་བུམ་ཐང་གི་ཡན་ལག་སྨན་ཁང་གི་ས་ཆ་འདི་སྒེར་གྱི་ཁྲམ་ནང་ཨིནམ་སྦེ་ཞུ་ཡི་ ཨིན་རུང་ དེ་ལུ་ས་ཆ་འདི་སྨན་ཁང་གི་དོན་ལུ་གཞུང་ས་ལས་ས་འཇལ་ཡོད་པའི་རྒཔོ་ནས་སྙན་ཞུ་་ཕུལ་མི་ལྟར་བཞག་ཅི དེ་ལས་དར་དཀར་སྤེལ་ལའི་སྨན་ཁང་གི་ས་ཆ་འདི་ར་བ་སྒོར་ཚར་རུང་ སྒེར་གྱི་ས་ཆ་ཡོདཔ་ལས་ ད་ལྟོ་སྨན་ཁང་གི་ཁ་ཐུག་ལས་ སྣུམ་འཁོར་གྱི་ལམ་འདི་སྒོ་དམ་བཞག་ཡོདཔ་ཨིན་ སྣུམ་འཁོར་ལམ་གྱི་དོན་དུ་སྨན་ཁང་གི་ཕྱི་ཁ་ལས་འོས་འབབ་ལྟ་འདི་ལམ་བཏོན་ནིའི་རྒྱབ་སྐྱོར་རྒེད་འོག་ནས་འབད་དགོཔ་སྦེ་ཞུ་ཡི་ ས་ཁྲམ་འགོ་དཔོན་གྱིས་ འབྲུག་རྗེས་སྒང་གི་རྒུད་འཐུས་འདི་ཧེ་མ་གི་འབདཝ་ལས་ཐོབ་ཐབས་མིན་འདུག་ཟེར་ཞུ་ཡི་་ དེ་ལས་དར་དཀར་དཔལ་ལའི་སྨན་ཁང་གི་ས་ཚབ་འདི་ དུམ་གྲ་ཅིག་སྒོ་ནོར་གྱི་ས་ཆ་ཡོད་མི་ལས་སྤྲོད་ནི་སྦེ་ཡོད་ གཞན་ལྷག་ལུས་འདི་ཁོ་རང་གི་ཚུད་དགོཔ་སྦེ་་སྙན་ཞུ་ཕུལ་ཡི་ དེ་ལུ་ཚོགས་དམངས་ནས་ འབྲུག་རྗེས་སྒང་གི་སའི་རྒུད་འཐུས་འདི་ ལོ་ངོ་མང་རབས་ཅིག་སོང་ཡོད་མི་ལུ་བརྟེན་ཐོབ་ཐབས་མེད་པའི་གྲོས་ཆོད་གྲུབ་གནང་ནི་དང་ དར་དཀར་དཔལ་ལའི་ཐད་དུ་ ས་ཚབ་དུམ་གྲ་ཅིག་སྒོ་ནོར་གྱི་ས་ཁོངས་ལས་སྤྲོད་ནི་སྦེ་འདུག་ ས་ཚབ་་ག་ར་སྒོ་ནོར་གྱི་ས་ཆ་འདི་ནང་ལས་ཐོབ་ཐབས་མེདཔ་ལས་ གཞན་ཁ་ལས་ཚུལ་དགོ་པའི་གྲོས་ཆོད་གྲུབ་།

**༢༦༽ དྲི་ཨེན་པའི་སྨན་ཁབ་དུས་ཚོད་ཁར་རྐྱབ་གནང་དགོ་པའི་སྐོར།**

དྲི་ཨེན་པའི་སྨན་ཁབ་འདི་ དུས་ཚོད་ཁར་བཙུགས་མ་ཚུགས་པ་ཅིན་ བཟའ་ཚང་གི་འཆར་གཞི་གི་སྲིད་བྱུས་དང་མ་འཁྲིལ་བར་འགྱོ་ནི་ཨིན་མས་ སྟབས་མ་བདེཝ་འདི་གཙོ་བོ་རང་དོས་ལེན་མི་ལུ་ཐོབ་ཐངས་མེད་པའི་དཀའ་ངལ་ལས་བརྟེན་ཨིན་པའི་ཞུ་བ་ཕུལ་ཡི་ དེ་ལུ་གསོ་བའི་ཁ་ཐུག་ལས་འབད་བ་ཅིན་ དོས་བསྐྱེལ་འདྲེན་འབད་ནི་ནང་ལུ་རྒེད་འོག་གི་ཁ་ཐུག་ལས་རྒྱབ་སྐྱོར་དགོ་ དོས་གླ་འདི་ལམ་ལུགས་དང་འཁྲིལ་སྤྲོད་འོང་ཟེར་ཞུ་མི་གིས་བཏུབ་སྦེ་ཆ་འཇོག་གནང་ཡི།

**༢༧༽ སྨན་གཡོགམོ་ཚབ་དགོ་པའི་ཞུ་བ།**

འབྲུག་རྗེས་སྒང་སྨན་ཁང་ནང་ལུ་ སྨན་གཡོགམོ་ཚབ་མ་བཏང་དགོཔ་སྦེ་ཞུ་མི་ལུ་ ད་ལྟོ་གསོ་བའི་ཁ་ཐུག་ལས་སྨན་གཡོགམ་འདི་རང་བཏང་མ་ཚུགས་ ཨིན་རུང་ སྨན་གཡོགམ་དང་ལྕོགས་ཐེབས་འབད་ཚུགས་མི་ ཕོ་རྒས་གཅིག་བཏང་ཡོད་མི་གིས་འཐུསཔ་སྦེ་གྲོས་འཆམ་བྱུང་ཡོདཔ་ཨིན།

**༢༨༽ བཙག་འཐུ་དང་འབྲེལ་བའི་སྐོར།**

བཙག་འཐུའི་སྐབས་ གཞི་རྟེན་ཤེས་ཡོན་ཁང་མིག་ལག་ལེན་འཐབ་སྟེ་ཡོདཔ་ལས་ ཉམས་བཅོས་དོན་ལུ་མ་དངུལ་གནང་དགོཔ་སྦེ་ཨིན་རུང་ བཙག་འཐུའི་ཁ་ཐུག་ལས་མ་དངུལ་སོ་སོར་སྦེ་བཞག་ནི་མེདཔ་ལས་ཐོབ་ཐབས་མིན་འདུག་ གཡུས་སྒོ་ལས་ཕར་སྲིད་དོན་ཚོགས་པའི་འགོ་འདྲེན་པ་བཀལ་མི་འདི་མང་དགོ་པའི་ཐད་ དམངས་གཙོའི་ལམ་ལུགས་དང་འཁྲིལ་འགོ་འདྲེན་པ་ཚུ་དགོཔ་ཡོདཔ་ལས་ ཨིན་རུང་ བཙག་འཐུ་གི་ཁ་ཐུག་ལས་མར་ཕབ་སྦེ་ཡོད་པའི་དོགས་སེལ་གནང་མི་གིས་འཐུསཔ་སྦེ་བཞག་ཅི་ དེ་ལས་ བཙག་འཐུ་འདི་གནམ་དགུན་ལུ་རྐྱབ་པ་ཅིན་ལེགས་ཤོམ་འོང་ནི་ཨིན་རུང་ རྩ་ཁྲིམས་ཆེན་མོ་དང་བཙག་འཐུའི་བཅའ་ཁྲིམས་ཚུ་དང་འཁྲིལ་འབད་དགོཔ་ཡོད་མི་དེ་གིས་མ་བཏུབ་མེད་པའི་གྲོས་འཆམ་བྱུང་ཡི།

**༢༩༽ ཁྲིམས་སྲུང་འགག་སྡེ་གཞི་བཙུགས་གནང་དགོ་པའི་ཞུ་བ།**

འབྲུག་རྗེས་སྒང་རྒཔོ་གིས་ཞུ་བ་ཕུལ་མི་ནང་ལུ་ འབྲུག་རྗེས་སྒང་རྒེད་འོག་ནང་ལུ་ ཁྲིམས་སྲུང་ཡིག་ཚང་བཙུགས་དགོ་པའི་ཞུ་བ་ ཧེ་མ་ལས་རང་ཕུལ་ཡི་ ཨིན་རུང་ད་ཚུན་བར་ན་ལུ་བཙུགས་མ་ཚུགས་ ས་ཆ་ཡང་ཚར་ཅིག་ངོས་འཛིན་འབད་བྱིན་ཡི་ཟེར་ཞུ་གནང་ཡི་ དེ་ལུ་ཁྲིམས་སྲུང་འགོ་འཛིན་མཆོག་གིས་ འབྲུག་རྗེས་སྒང་ལུ་ཁྲིམས་སྲུང་བཙུགས་ནིའི་འོས་འབབ་འདུག་ དུས་ཚོད་གཅིག་བཟོ་འདི་ ཆ་འོག་འགོ་བདག་ཡང་འབོ་ཞིན་ན་ ས་སྒོ་ལྟ་བར་འོང་ནི་ཨིན་ཟེར་གསུང་ཡོད་མི་གིས་བཏུབ་སྦེ་བཞག་དགོ་པའི་གྲོས་འཆམ་བྱུང་ཡི།

**༣༠༽ ཨམ་ས་བི་ཏྲིའི་ས་ཆའི་་སྐོར་དང་གཞུང་ས་ནང་ཁྱིམ་རྐྱབ་ཡོད་པའི་སྐོར།**

དར་དཀར་དཔལ་ལ་ སྒོ་གཞི་རྒེད་འོག་ནང་ལུ་ ཨམ་ས་བི་ཏྲི་ཅུ་ཝན་ཟེར་མི་གིས་ རྒྱལ་ཁབ་སྤང་འགྱོ་མིའི་ས་ཆ་འདི་ མོ་རང་གི་ཕ་མའི་ས་ཆ་ཨིན་ཟེར་རྒེད་འོག་དང་རྫོང་ཁག་ལུ་ཐེངས་མང་རབས་ཅིག་ ས་ཆ་འདི་དགོཔ་སྦེ་ཁུངས་བཀལ་ཡོདཔ་མ་ཚད་ རྩོད་རྙོགས་འདི་་ཁྲིམས་ཀྱི་འདུན་ས་ལུ་ཡང་ཕུལ་ཏེ་ཡོདཔ་ལས་བརྟེན་་ ཁྲིམས་ཀྱི་གྲོས་ཆོད་ལྟར་ལག་ལེན་འཐབ་དགོ་པའི་གྲོས་ཆོད་གྲུབ།

སྒོ་གཞི་རྒེད་འོག་ ཨམ་པུར་ནི་མ་ཡ་པཱའོ་རོལ་གྱིས་ གཞུང་ས་ནང་ལུ་ཁྱིམ་རྐྱབ་ཡོད་མིའི་ཐད་ རྫོག་ཁག་སའི་ཚོགས་པ་ཚུ་འགྱོ་ཞིན་ན་ ཁྱིམ་ཤུབ་དགོ་པའི་དུས་ཡུན་གཅིག་བྱིན་སྦེ་ དེ་ལུ་ཡང་ཆ་གནས་མ་འབད་བ་ཅིན་ ཁྲིམས་ཀྱི་འདུན་སར་བཀལ་དགོ་པའི་གྲོས་ཆོད་གྲུབ།

**༣༡༽ སློབ་སྦྱོང་ལྟེ་བ་གཞི་བཙུགས།**

དར་དཀར་རྫོང་ཁག་ནང་ལུ་ གཞན་རྫོང་ཁག་བཟུམ་སྦེ་ སློབ་སྦྱོང་འབད་སའི་ལྟེ་བ་ ག་ཅིག་ཡང་མེདཔ་ལས་བརྟེན་ རྫོང་ཁག་འདི་ནང་གི་ཨ་ལོ་ཚུ་ གཞན་རྫོང་ཁག་ལས་ཕར་བཏང་པའི་སྐབས་ལུ་དཀའ་ངལ་བྱུང་དོ་ཡོདཔ་ལས་ ལཱ་གཡོག་ལྷན་ཁག་གི་ཁ་ཐུག་ལས་ རྒེད་འོག་ ༡༤ གི་ནང་ལུ་འོས་འབབ་གཟིགས་སྟེ་ སླབ་སྦྱོང་ལྟེ་བ་ཅིག་འགོ་བཙུགས་གནང་པ་ཅིན་མི་སེར་ཚུ་ལུ་ཕན་ཐོགས་སྦོམ་རང་འོང་ནི་ཨིན་པའི་ཞུ་བ་ཕུལ་ནི་སྦེ་གྲོས་འཆམ་བྱུང་ཡོད།

**༣༢༽ གཉེན་སྦྱོར་སྐོར།**

ལཱ་རྒྱབ་རྒཔོ་ནས་ ཕོ་མོ་གཉེན་སྦྱོར་འབད་དེ་ ཡ་བྲལ་སོང་བའི་སྐབས་ལུ་ འཛོལ་བ་འདི་ཨམ་སྲུ་ལས་འབད་རུང་ ཨ་ལོའི་གསོ་འཐུས་དང་རྒུད་འཐུས་ཚུ་ཕོ་རྒས་ལུ་ཕོགཔ་ལས་མི་བཏུབ་པས་ཟེར་ཞུ་མི་ལུ་ དེ་ལུ་ད་རེས་ནངས་པ་ཁྲིམས་ཀྱི་ཁ་ཐུག་ལས་འགྲོ་བ་མིའི་དབང་ཆ་དང་བསྟུན་མ་བཏུབ་ལས་ ཁྲིམས་ལུགས་འདི་བསྒྱུར་བཅོས་འབད་དེ་ འཛོལ་བ་དང་བསྟུན་ཨ་ལོའི་གསོ་འཐུས་ཡང་བརྒྱ་ ༥༠ ལས་མ་ཕོགསཔ་སྦེ་བཟོ་ཡོདཔ་ལས་དེ་གིས་བཏུབ་བཞག་ཡོདཔ་ཨིན།

**༣༣༽ སྨན་ཁང་ནང་འཁོད་ སྣུམ་འཁོར་བཞག་སའི་སྐོར།**

སྨན་ཁང་ནང་འཁོད་ སྣུམ་འཁོར་བཞག་སའི་ཐད་དུ་ སྨན་ཁང་བདག་སྐྱོང་གི་ཁ་ཐུག་ལས་སྟབས་བདེ་དོ་བཟོ་སྟེ་ སྙན་ཞུ་རྫོང་ཁག་ལུ་ཕུལ་ནི་སྦེ་བཞག་ཡོདཔ་ཨིན།

**༣༤༽ སྣ་ཚོགས།**

༡༽ དར་དཀར་རབ་སྡེའི་མི་རྗེ་བླམ་གནས་བརྟན་མཆོག་གིས་ རྫོང་ཁག་ཚོགས་འདུའི་འཐུས་མི་ཡོངས་ལུ་ དུས་ཅི་དར་དཀར་རྫོང་ཁག་གི་སྨོན་ལམ་ཆེན་མོ་ཐེངས་ ༣ པ་འདི་ རྡོེ་སློབ་དཔོན་རིན་པོ་ཆེ་མཆོག་གི་དབུ་བཞུགས་ཐོག་་རང་ཟླ་ ༣ པའི་ཚེས་ ༢༠-༢༥ ཚུན་གནང་ནི་སྦེ་གཏན་འཁེལ་སོང་ཡི་ཟེར་ཚོགས་དམངས་ལུ་གསུང་གནང་ཡི་ དེ་ལས་ཚེ་དཔག་མེད་མཐོང་གྲོལ་གྱི་རྒྱབ་སྐྱོར་གནང་མི་ཚུ་ལུ་ཡང་བཀྲིན་དགའ་ཚོར་ཡོད་ལུགས་གསུང་གནང་ཡི་ དེ་དང་འདྲྭ་འབད་ སྨོན་ལམ་ཆེན་མོའི་ཁང་བཞེངས་ནིའི་ས་སྒོ་ངོས་འཛིན་འབད་ཡོད་པའི་ཁར་ས་ཁྲ་ཚུ་ཡང་བཟོ་རིག་ལུ་བྱིན་ཡོདཔ་སྦེ་གསུང་ཡོདཔ་ཨིན་ དེ་ལས་དུས་ཅི་སྤྲེལ་ཟླ་ཚེས་བཅུ་འདི་ ཟླཝ་ ༢ པའི་ཚེས་ ༡༠ ཧེ་མམ་ནང་ལུ་མཇལ་ཁ་གནང་ནི་སྦེ་གཏན་འཁེལ་སོང་ཡོདཔ་ཞིན་ མི་སེར་ཚུ་ལུ་གོ་བརྡ་སྤྲོད་གནང་དགོཔ་སྦེ་ཚོགས་དམངས་ལུ་གསུང་གནང་ཡི།

༢༽ ཆང་གི་སྐོར།

དྲགོས་རྫོང་བདག་མཆོག་གིས་ ང་བཅས་འབྲུག་རྒྱལ་ཁབ་ནང་ལུ་ ཆང་ལས་བརྟེན་ མིའི་ཚེ་སྲོག་ལུ་གནོད་པ་བྱུང་ཡོད་པའི་ཁར་ བཟའ་ཚང་ནང་ལུ་སྟབས་མ་བདེཝ་ཆང་གིས་བཟོ་དོ་ཡོདཔ་ལས་བརྟེན་ མར་ཕབ་འབད་དགོ་པའི་བསམ་འཆར་ཚུ་བཀོད་གནང་དགོཔ་སྦེ་གསུང་མི་ལུ་ འཐུས་མི་མང་ཤོས་ཀྱི་རང་ ཆང་ལས་བརྟེན་མི་སྡེ་ནང་ལུ་བྱ་སྟབས་མ་བདེཝ་རྣམ་པ་སྣ་ཚོགས་འཐོན་མི་འདི་བདེན་ གཙོ་བོ་རང་ བསྟན་རྒྱས་ལྷན་ཁག་གི་ཁ་ཐུག་ལས་ཆོག་ཐམ་སྤྲོད་ནི་འདི་བཀག་སྡམ་འབད་དགོ་པའི་ཁར་ བསྟན་རྒྱས་ལྷན་ཁག་གི་བཟོ་ཡོད་མི་ཁྲིམས་ལུགས་ལག་ལེན་ལེགས་ཤོམ་སྦེ་འཐབ་པ་ཅིན་མར་ཕབ་འབད་མི་ཚུགས་ག་ཟེར་བའི་བསམ་འཆར་ཚུ་བཀོད་ཅི་ དེ་ཡང་ བདུན་ཕྲག་གཅིག་ནང་ལུ་ གཟའ་ལྷག་ཨ་རྟག་རང་ཙ་ལས་བཙོང་མ་ཆོགཔ་སྦེ་བཟོ་དགོཔ་ གཞན་མི་སྐབས་ ཉི་མ་ཆུ་ཚོད་ ༡ ལས་བཙོང་དགོཔ་དང་ ཕྱི་རུ་ཆུ་ཚོད་ ༡༠ གི་ནང་འཁོད་ལུ་སྒོ་དམ་བཞག་པ་ཅིན་ཕན་ཐོགས་ནི་བྱུང་ནི་མས་ཟེར་བཀོད་ཅི་་དེ་མ་ཚད་ ལོ་ ༡༨ མ་ལང་མི་ཚུ་ལུ་ཙ་ལས་མ་བྱིན་པ་ཅིན་མར་ཕབ་འབད་ཚུགས་ཟེར་བཀོདཔ་ཨིན་མས་ གོང་འཁོད་གནད་དོན་འདི་ལུ་གཟིགས་སྟེ་ དར་དཀར་རྫོང་ཁག་ནང་ ཁྲོམ་གྱི་ནང་ལུ་འབད་བ་ཅིན་ ཚོགས་པ་གཅིག་བཟོ་འདི་ ༼གསོ་བ་དང་ཁྲིམས་སྲུང་ དེ་ལས་ཁྲོམ་སྡེ་འཐུས་མི་ཚུ༽་གཟའ་ལྷགཔ་ལུ་ལྟ་རྟོག་འབད་དེ་གོ་བརྡ་ཚུ་སྤྲོད་དགོཔ་སྦེ་བཞག་ཡོདཔ་ཨིན་ དེ་ལས་རྒེད་འོག་ནང་ལུ་འབད་བ་ཅིན་ མི་སྡེ་འགོ་ཁྲིདཔ་ཚུ་གི་འགོ་འདྲེན་ཐོག་ལུ་མར་ཕབ་འབད་ནིའི་ཐབས་ཤེས་དང་གོ་བརྡ་སྤྲོད་དགོཔ་སྦེ་བཞག་ཡོདཔ་ཨིན།

༣༽ རྫོང་ཁ་འདི་རྒྱལ་ཡོངས་སྐད་ཡིག་ཅིག་འབདཝ་ལས་ ང་བཅས་ར་ཚུ་གི་སྒྲིང་སྒྲིང་ལག་ལེན་འཐབ་མ་ཚུགས་པ་ཅིན་ མ་འོང་ན་གཞོན་སྐབས་ལུ་མར་ཉམས་འགྱོ་ནིའི་ཉེན་ཁག་སྦོམ་ཡོདཔ་ལས་བརྟེན་ རྫོང་ཁག་དང་རྒེད་འོག་གི་བར་ན་ལུ་ ཡི་གུ་ག་ཅིག་རང་བཏང་རུང་ རྫོང་ཁའི་སྐད་ཡིག་ཐོག་ལུ་བཏང་དགོ་པའི་གྲོས་འཆམ་བྱུང་ཡི།

༤༽ རྒེད་འོག་ནང་ལུ་ མི་སེར་ཚུ་གིས་ གཞུང་ས་བཟའ་སྤྱོད་འབད་ཡོད་མིའི་ཐོ་ཚུ་ རྒེད་འོག་གི་ཁ་ཐུག་ལས་ རྒེད་འོག་ནང་འཁོད་ཞིབ་དཔྱད་ལེགས་ཤོམ་སྦེ་འབད་དེ་ སྙན་ཞུ་རྫོང་ཁག་བདག་སྐྱོང་ལུ་ཕུལ་དགོ་པའི་གྲོས་ཆོད་གྲུབ།་

༥༽ རྫོང་ཁག་ཚོགས་འདུ་ཐེངས་ ༦ པའི་ནང་ལུ་ རྒེད་འོག་ནང་ལུ་མང་ཤོས་རང་ སོ་ནམ་ཞིང་ལམ་ལྷོད་ཡོདཔ་ལས་བརྟེན་ དངུལ་རྩིས་འགོ་དཔོན་གྱིས་དོས་ལམ་འགྱུར་བཅོས་དོན་ལུ་ཕུལ་ཡོད་མི་འདི་ཆ་འཇོག་གྲུབ་གནང་ཡོདཔ་ཨིན་ ཨིན་རུང་ ལཱ་ཁག་ཡོད་པའི་རྒེད་འོག་གི་འཐུས་ཚུ་ ད་ལྟོ་སོ་ནམ་ལམ་དང་སྣུམ་འཁོར་བཱས་ཀྱི་ཞབས་ཏོག་ལེགས་ཤོམ་སྦེ་མ་ལྷོདཔ་ལས་བརྟེན་ འཐུས་འདི་མ་གཏོགས་པར་རང་འཇགས་བཞག་གནང་དགོ་པའི་གྲོས་ཆོད་གྲུབ།

༦༽ ཀརྨ་གླིང་ལུ་ དྲགོས་ཁམས་སུམ་གྱི་ རྡོ་ལོ་མཱཏ་གི་ཕྱེ་འཐག་འཕྲུལ་ཁང་འགོ་བཙུགས་ནིའི་དོན་ལུ་ གནང་བ་དགོཔ་སྦེ་ཞུ་བ་ཕུལ་མི་ལུ་ རྫོང་ཁག་ཚོགས་འདུ་ལས་ འབྲེལ་ཡོད་ལས་ཁུངས་ ནགས་ཚལ་ མཐའ་འཁོར་གནས་སྟངས་ རྒེད་འོག་དང་གཡུས་སྒོའི་མི་སེར་ཚུ་གི་ཉོགས་མེད་ཚུ་ཞིབ་དཔྱད་མཐིལ་ཕྱིན་འབད་དེ་སྤྲོད་ཡོད་པ་ཅིན་ རྫོང་ཁག་ཚོགས་འདུ་ལས་གནང་བ་གྲོལ་ཡོད་པའི་གྲོས་ཆོད་གྲུབ། དེ་དང་འདྲྭ་འབད་གེ་སར་གླིང་རྒེད་འོག་ནང་ལུ་ ཇིད་བྷ་དུར་གི་སིང་གིས་ སོ་ནམ་ཚོང་འབྲེལ་དོན་ལུ་ས་ཆ་གླ་ཁར་ལེན་ནིའི་གནང་བ་དགོཔ་སྦེ་ཕུལ་མི་ཡང་ རྫོང་ཁག་ཚོགས་འདུ་ལས་ འབྲེལ་ཡོད་ལས་ཁུངས་ ནགས་ཚལ་ མཐའ་འཁོར་གནས་སྟངས་ རྒེད་འོག་དང་གཡུས་སྒོའི་མི་སེར་ཚུ་གི་ཉོགས་མེད་ཚུ་ཞིབ་དཔྱད་མཐིལ་ཕྱིན་འབད་དེ་སྤྲོད་ཡོད་པ་ཅིན་ རྫོང་ཁག་ཚོགས་འདུ་ལས་གནང་བ་གྲོལ་ཡོད་པའི་གྲོས་ཆོད་གྲུབ།

**༧༽ མཇུག་བསྡུའི་གསུང་བཤད།**

ད་རེས་རྫོང་ཁག་ཚོགས་འདུ་ཐེངས་ ༦ པ་འདི་ལེགས་ཤོམ་སྦེ་གྲོས་ཐག་བཅད་ཚུགས་མི་འདི་གཙོ་བོ་རང་དྲགོས་རྫོང་བདག་ རྫོང་རབ་ དེ་ལས་ ལས་ཁུངས་ཁག་གི་འགོ་དཔོན་ཚུ་གི་རྒྱབ་སྐྱོར་ལས་བརྟེན་ཨིནམ་ལས་ འཐུས་མི་ཡོངས་ནས་བཀྲིན་དགའ་ཚོར་ཡོད་ལུགས་ཚུ་ཞུ་གནང་ཡི་ ཤུལ་ལས་རང་འབད་རུང་གཅིག་གིས་གཅིག་ལུ་རྒྱབ་སྐྱོར་མཛད་དེ་དཀའ་ངལ་གང་ཡང་མེད་པར་འཚོགས་ཚུགས་པའི་རེ་བ་བཅས་ རྗེས་མའི་ཚོགས་འདུ་ནང་ལུ་ འདི་ནང་འཛོམས་མི་ག་ར་ལུས་ལ་ན་ཚ་མེད་སེམས་ལ་སྡུག་བསྔལ་མེད་པར་ལོག་ཡངས་ཡངས་མཇལ་ཚུགས་པའི་རེ་བ་དང་བཀྲིས་སྨོན་ལམ་བཅས་མཇུག་བསྡུ་གནང་ཡི།